Johanne Schmidt-Nielsen (EL), 2012-04-17:
Der er ikke nogen tvivl om, at det forslag, som vi behandler i dag, og som er lavet i et samarbejde mellem regeringen, Enhedslisten og Liberal Alliance, er en klar forbedring sammenlignet med de nuværende alt, alt for stramme regler for familiesammenføring med børn.
Med det her forslag vil flere børn få mulighed for at kunne leve sammen med deres mor eller far her i Danmark, og med det her forslag vil færre børn blive straffet for, at deres forældre har sendt dem på en såkaldt genopdragelsesrejse, og det er positivt.
Vi har set sager i pressen, hvor selv ganske små børn er blevet nægtet adgang til at leve sammen med deres far eller mor i Danmark, fordi de er blevet stemplet som uintegrerbare.
Selve ideen med at vurdere, om børn er integrerbare eller ej, mener vi i øvrigt er temmelig absurd, men det vil jeg vende tilbage til.
Der har også været sager, hvor et barn ikke har haft nogen til at passe på sig i hjemlandet, og alligevel har barnet ikke kunnet få lov til at komme her til Danmark til sin far eller mor.
Den slags sager kommer vi forhåbentlig til at undgå i fremtiden med det her lovforslag.
Men det er bestemt ikke nogen hemmelighed, at stod det til Enhedslisten, var der lavet væsentlig flere ændringer af reglerne end dem, vi står med i dag.
Vi mener for det første, at børn er børn, indtil de fylder 18 år.
Jeg synes, det er fint, at der nu ikke længere stilles krav til integrationspotentiale hos børn under 8 år, men jeg synes ærlig talt, det er temmelig tosset, at man fortsat stiller krav til integrationspotentiale hos 9-årige børn eller 10-årige børn eller for den sags skyld 11-årige børn, altså at man kan stemple en 9-årig som ikkeintegrerbar.
For det andet handler lovforslaget, vi behandler i dag, også om de børn, der imod deres vilje bliver sendt på en såkaldt genopdragelsesrejse i forældrenes hjemland.
Det, der sker i dag, er jo, at man simpelt hen straffer børnene for forældrenes handling ved at tage opholdstilladelsen her i Danmark fra dem.
Osman ville have bedre mulighed med den nye lovgivning for at få sin opholdstilladelse tilbage, men vi risikerer fortsat at havne i situationer som den, så længe man fortsætter den lovgivning, der går ud på, at barnet straffes for forældrenes handling.
Med andre ord: Stod det til Enhedslisten, ville vi fuldstændig afskaffe den her idé om at straffe børnene.
Jeg vil også pege på to indsigelser, som man kan læse i høringssvarene, og dem mener jeg faktisk ministeren bør se på.
I den ene påpeges det bl.a. af Red Barnet, at hensynet til barnets tarv naturligvis altid skal veje tungest, og at det derfor også bør fremgå af loven, at hensynet til en vellykket integration aldrig må veje tungere end barnets tarv.
Det er den ene ting.
Den anden er, og det påpeges bl.a. af Advokatrådet, Børnerådet og Dansk Flygtningehjælp, at der bør være bedre mulighed for, at barnet selv kan høres, altså at barnet simpelt hen selv skal have mulighed for at give sin mening til kende.
Der er også andre punkter fra høringssvarene, som jeg mener man kan se på i udvalgsbehandlingen, men de her to kunne jeg godt tænke mig at ministeren kommenterede i sin afsluttende tale.
Afslutningsvis vil jeg nævne, at vi jo er vældig glade for, at den her lov skal evalueres efter sommerferien 2013, for vi har at gøre med en lov, der indeholder en masse vurderinger.
Og det betyder jo også, at vi først efter en periode vil kunne se, om loven rent faktisk lever op til den intention, der ligger bag den.
Til sidst vil jeg sige, at der ikke skal herske nogen tvivl om, at stod det til Enhedslisten, havde vi lavet væsentlig flere ændringer end dem, der ligger her.
Der skal heller ikke herske nogen tvivl om, at vi fortsat synes, det er dybt urimeligt, at man straffer børn for deres forældres handlinger ved at fratage dem deres opholdstilladelse i Danmark.
Men det skal samtidig siges, at det her lovforslag er en klar forbedring for børnene sammenlignet med den nuværende lovgivning, og det er vi selvfølgelig glade for.